(3)

L-Anness XI huwa emendat kif ġej: (a) il-punt 2.1. huwa sostitwit b’dan li ġej: “2.1. Rekwiżiti speċifiċi għall-marda Afrikana taż-żwiemel L-annimali ekwini jridu jikkonformaw mas-sett ta’ rekwiżiti stabbilit f’wieħed mill-punti li ġejjin: (a) l-annimali nżammu iżolati fi stabbilimenti protetti mill-vetturi għal perjodu ta’ mill-inqas 30 jum qabel id-data tad-dispaċċ lejn l-Unjoni u sarilhom test seroloġiku u test għall-identifikazzjoni tal-aġent għall-marda Afrikana taż-żwiemel b’riżultat negattiv f’kull każ fuq kampjun tad-demm li ttieħed mhux inqas minn 28 jum wara d-data tal-introduzzjoni fl-istabbilimenti protetti mill-vetturi u fi żmien perjodu ta’ 10 ijiem qabel id-data tad-dispaċċ lejn l-Unjoni; (b) l-annimali nżammu iżolati fi stabbilimenti protetti mill-vetturi għal perjodu ta’ mill-inqas 40 jum qabel id-data tad-dispaċċ lejn l-Unjoni u twettqu testijiet seroloġiċi għad-detezzjoni tal-antikorpi kontra l-virus tal-marda Afrikana taż-żwiemel mingħajr ma nstabet żieda sinifikanti fit-titru tal-antikorpi fuq kampjuni tad-demm li nġabru f’żewġ okkażjonijiet, b’intervall ta’ mhux inqas minn 21-il jum, fejn l-ewwel kampjun inġabar mill-inqas 7 ijiem wara d-data tal-introduzzjoni fl-istabbilimenti protetti mill-vetturi; (c) l-annimali nżammu f’iżolament fi stabbilimenti protetti mill-vetturi għal perjodu ta’ mill-inqas 14-il jum qabel id-data tad-dispaċċ lejn l-Unjoni u sarilhom test għall-identifikazzjoni tal-aġent tal-virus tal-marda Afrikana taż-żwiemel b’riżultat negattiv fuq kampjun tad-demm li ttieħed mhux inqas minn 14-il jum wara d-data tal-introduzzjoni fl-istabbilimenti protetti mill-vetturi u mhux aktar minn 72 siegħa qabel il-ħin tad-dispaċċ lejn l-Unjoni, u monitoraġġ kostanti tal-protezzjoni mill-vetturi wera n-nuqqas ta’ insetti vetturi ġewwa l-istabbilimenti protetti mill-vetturi; (d) hemm evidenza dokumentata li l-annimali tlaqqmu kontra l-marda Afrikana taż-żwiemel b’kors primarju sħiħ, u tlaqqmu mill-ġdid skont ir-rakkomandazzjonijiet tal-manifattur, b’vaċċin liċenzjat kontra s-serotipi kollha tal-virus tal-marda Afrikana taż-żwiemel preżenti fil-popolazzjoni tas-sors mill-inqas 40 jum qabel id-dħul fl-istabbilimenti protetti mill-vetturi, u l-annimali nżammu f’iżolament fi stabbilimenti protetti mill-vetturi għal perjodu ta’ mill-inqas 40 jum qabel id-data tad-dispaċċ lejn l-Unjoni; (e) l-annimali nżammu f’iżolament fi stabbilimenti protetti mill-vetturi għal perjodu minimu ta’ 30 jum qabel id-data tad-dispaċċ lejn l-Unjoni u sarilhom test seroloġiku għad-detezzjoni tal-antikorpi kontra l-virus tal-marda Afrikana taż-żwiemel, imwettaq mill-istess laboratorju, fl-istess jum, fuq il-kampjuni tad-demm meħuda matul il-perjodu ta’ iżolament fl-istabbilimenti protetti mill-vetturi f’żewġ okkażjonijiet b’intervall ta’ bejn 21 u 30 jum. It-tieni fost dawn irid ikun ittieħed fl-10 ijiem ta’ qabel id-data tad-dispaċċ lejn l-Unjoni, b’riżultati negattivi f’kull każ jew b’riżultat negattiv f’test ta’ identifikazzjoni tal-aġent għall-virus tal-marda Afrikana taż-żwiemel fuq it-tieni kampjun.”; (b) il-punt 2.2. huwa sostitwit b’dan li ġej: “2.2. Rekwiżiti speċifiċi għall-enċefalomijelite ekwina tal-Venezwela L-annimali ekwini jridu jikkonformaw ma’ mill-inqas wieħed mir-rekwiżiti li ġejjin: (a) l-annimali tlaqqmu kontra l-enċefalomjelite ekwina tal-Venezwela b’kors primarju sħiħ u tlaqqmu mill-ġdid skont ir-rakkomandazzjonijiet tal-manifattur matul perjodu ta’ mhux inqas minn 60 jum u mhux aktar minn 12-il xahar qabel id-data tad-dispaċċ lejn l-Unjoni u nżammu f’iżolament fi stabbilimenti protetti mill-vetturi għal perjodu ta’ mill-inqas 21 jum qabel id-data tad-dispaċċ lejn l-Unjoni, u matul dak il-perjodu baqgħu klinikament f’saħħithom, u t-temperatura ta’ ġisimhom, li ttieħdet kuljum, baqgħet fil-medda fiżjoloġika normali. Kull annimal ekwin ieħor fl-istess stabbiliment li jkun wera żieda fit-temperatura tal-ġisem, meħuda ta’ kuljum, kien soġġett għal test tad-demm għall-iżolament tal-virus tal-enċefalomijelite ekwina tal-Venezwela b’riżultati negattivi; (b) l-annimali ma tlaqqmux kontra l-enċefalomijelite ekwina tal-Venezwela, u nżammu f’iżolament fi stabbilimenti protetti mill-vetturi għal perjodu minimu ta’ 21 jum qabel id-data tad-dispaċċ lejn l-Unjoni, u matul dak il-perjodu baqgħu klinikament f’saħħithom, u t-temperatura ta’ ġisimhom, li ttieħdet ta’ kuljum, baqgħet fi ħdan il-medda fiżjoloġika normali. Matul il-perjodu ta’ iżolament, l-annimali ġew soġġetti għal test dijanjostiku għall-enċefalomijelite ekwina tal-Venezwela, b’riżultati negattivi, imwettaq fuq kampjun meħud mhux anqas minn 14-il jum wara d-data tal-bidu tal-iżolament tal-annimali fl-istabbilimenti protetti mill-vetturi; u l-annimali baqgħu protetti minn insetti vetturi sad-dispaċċ lejn l-Unjoni. Kwalunkwe annimal ekwin ieħor fl-istess stabbiliment li jkun wera żieda fit-temperatura tal-ġisem, meħuda ta’ kuljum, kien soġġett għal test tad-demm għall-iżolament tal-virus tal-enċefalomijelite ekwina tal-Venezwela b’riżultati negattivi; (c) l-annimali ġew soġġetti għal test tal-inibizzjoni tal-emagglutinazzjoni għall-enċefalomijelite ekwina tal-Venezwela mwettaq mill-istess laboratorju fl-istess jum fuq kampjuni meħuda f’żewġ okkażjonijiet b’intervall ta’ 21 jum, li t-tieni wieħed minnhom ikun ittieħed matul perjodu ta’ 10 ijiem qabel id-data tad-dispaċċ lejn l-Unjoni, mingħajr żieda fit-titru tal-antikorpi, u test tat-traskriptażi inversa u reazzjoni katina bil-polimerażi (RT-PCR) għad-detezzjoni tal-ġenoma tal-virus tal-enċefalomijelite ekwina tal-Venezwela, imwettaq b’riżultat negattiv fuq kampjun meħud fi ħdan 48 siegħa qabel id-dispaċċ lejn l-Unjoni, u jkunu ġew protetti kontra attakki minn vetturi mill-mument tal-kampjunar tal-RT-PCR sat-tagħbija għad-dispaċċ, bl-użu kkombinat ta’ repellenti approvati tal-insetti u ta’ insettiċidi fuq l-annimali u bid-diżinfezzjoni tal-istalla u tal-mezz li fih ikunu ttrasportati.”; (c) jiżdied il-punt 3 li ġej: “3. STABBILIMENT PROTETT MILL-VETTURI Kriterji minimi għall-għoti ta’ status ta’ stabbiliment protett mill-vetturi: (a) għandu ostakoli fiżiċi xierqa fil-punti tad-dħul u tal-ħruġ, pereżempju sistema ta’ dħul u ħruġ b’żewġ bibien; (b) il-fetħiet tal-istabbiliment protett mill-vetturi jrid ikollhom ilqugħ kontra l-vetturi b’malja b’gauge xierqa, imxappa b’insettiċida approvat b’mod regolari, skont l-istruzzjonijiet tal-manifattur; (c) is-sorveljanza u l-kontroll tal-vetturi jridu jitwettqu fl-istabbiliment protett mill-vetturi u madwaru; (d) iridu jittieħdu miżuri sabiex jillimitaw jew jeliminaw siti tat-tnissil għall-vetturi fil-viċinanza tal-istabbiliment protett mill-vetturi; (e) irid ikun hemm proċeduri operattivi standard fis-seħħ, inklużi deskrizzjonijiet tas-sistemi ta’ riżerva u ta’ allarm, għat-tħaddim tal-istabbiliment protett mill-vetturi u għat-trasport tal-annimali minn dak l-istabbiliment għall-post tat-tagħbija għad-dispaċċ lejn l-Unjoni.”;